О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 6. и 15. Устава Републике Србије, којим је, између осталог, прописано да Република Србија уређује и обезбеђује јединствено тржиште, правни положај привредних субјеката, систем обављања појединих привредних и других делатности, монетарни, банкарски и девизни систем, финансирање остваривања права и дужности Републике Србије утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

Важећим Законом о роковима измирења новчаних обавеза у комерцијалним трансакцијама („Службени гласник РС”, бр. 119/12, 68/15, 113/17, 91/19, 44/21-др. закон и 44/21 – у даљем тексту: Закон), у члану 2. тачка 11) прописано је да се у централном регистру фактура који успоставља и води Министарство финансија - Управа за трезор, евидентирају електронске фактуре издате од стране поверилаца у комерцијалним трансакцијама између јавног сектора и привредних субјеката, односно између субјеката јавног сектора, у којима су субјекти јавног сектора дужници, по успостављању техничко-технолошких услова, а обавезно од 1. јануара 2022. године, на основу података добијених из система електронских фактура.

Чланом 5. Предлога закона о изменама и допунама Закона о електронском фактурисању, који је усвојен на 96. седници Владе одржаној дана 2. децембра 2021. године и упућен Народној скупштини у процедуру усвајања, предложена је, између осталог, измена рока из члана 24. став 2. важећег Закона о електронском фактурисању („Службени гласник РС”, број 44/21), тако што се почетак примене обавеза субјеката јавног сектора да примају и чувају електронске фактуре, као да издају електронске фактуре другом субјекту јавног сектора, помера са досадашњег 1. јануара 2022. године на 1. мај 2022. године.

Имајући у виду различит датум почетка обавезе евидентирања напред наведених електронских фактура, у важећем Закону о роковима измирења новчаних обавеза у комерцијалним трансакцијама, односно датум почетка обавезе њиховог пријема, чувања и издавања у Предлогу закона изменама и допунама Закона о електронском фактурисању, потребно је, у циљу усаглашавања са Предлогом закона о изменама и допунама Закона електронском фактурисању, извршити измену Закона о роковима измирења новчаних обавеза у комерцијалним трансакцијама, на начин предложен у тексту овог закона.

Одређивање новог датума, и то 1. маја 2022. године уместо досадашњег 1. јануара 2022. године, чиме се врши и усаглашавање са Предлогом закона о изменама и допунама Закона о електронском фактурисању који се такође налази у процедури, а почев од којег настаје обавеза евидентирања, у централном регистру фактура, електронских фактура издатих од стране поверилаца у комерцијалним трансакцијама између јавног сектора и привредних субјеката, односно између субјеката јавног сектора, у којима су субјекти јавног сектора дужници, на основу података добијених из система електронских фактура, једино је могуће учинити у форми измене закона, због чега је доношење овог закона начин за постизање наведених решења и поменутих циљева.

III. ОБЈАШЊЕЊЕ ПОЈЕДИНАЧНИХ РЕШЕЊА У ЗАКОНУ

Чланом 1. овог закона одређује се нови датум, и то 1. мај 2022. године, уместо досадашњег 1. јануара 2021. године, почев од којег настаје обавеза евидентирања, у централном регистру фактура, електронских фактура издатих од стране поверилаца у комерцијалним трансакцијама између јавног сектора и привредних субјеката, односно између субјеката јавног сектора, у којима су субјекти јавног сектора дужници, на основу података добијених из система електронских фактура.

Чланом 2. уређено је ступање на снагу овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије за 2022. годину.**закона није потребно обмита које Министарство финансија одреди за Управу зар.**

V. ПРОПИСИ КОЈЕ ЈЕ ПОТРЕБНО ДОНЕТИ РАДИ ИЗВРШЕЊА ОВОГ ЗАКОНА

Није потребно донети прописе потребне за извршење овог закона.

VI. РАЗЛОЗИ ЗБОГ КОЈИХ СЕ ПРЕДЛАЖЕ СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”

Предлаже се да овај закон ступи на снагу наредног дана од дана објављивања у „Службеном гласнику Републике Србије”, будући да постоји нарочито оправдани разлог за ступање на снагу закона пре осмог дана од дана објављивања, у складу са чланом 196. став 4. Устава Републике Србије. Наиме, како је Предлогом закона о изменама и допунама Закона о електронском фактурисању, који се такође налази у процедури доношења, предвиђен почетак примене одређених обавеза почев од 1. маја 2022. године, уместо од 1. јануара 2022. године, потребно је, у циљу усаглашавања са Предлогом закона о изменама и допунама Закона електронском фактурисању, извршити измену Закона на начин предложен у тексту овог закона и тиме створити услове да предложена измена Закона ступи на снагу правовремено, чиме се избегава колизија између рокова наведених у Предлогу закона о изменама и допунама Закона о електронском фактурисању и Закону, а последично и њихове примене.

VII. ПРЕГЛЕД ОДРЕДАБА ЗАКОНА О РОКОВИМА ИЗМИРЕЊА НОВЧАНИХ ОБАВЕЗА У КОМЕРЦИЈАЛНИМ ТРАНСАКЦИЈАМА КОЈЕ СЕ МЕЊАЈУ

Члан 2.

Поједини изрази употребљени у овом закону имају следеће значење:

1) комерцијалне трансакције су уговорене трансакције између субјеката јавног сектора и привредних субјеката, између привредних субјеката, односно између субјеката јавног сектора, које се односе на испоруку добара, односно пружање услуга уз накнаду, у које се убрајају и грађевински и инвестициони радови, као и комуналне услуге;

2) јавни сектор је део националне економије који обухвата општи ниво државе, у смислу закона којим се уређује буџетски систем, као и јавна предузећа;

3) привредни субјект је привредно друштво и предузетник основан у складу са законом којим се уређују привредна друштва, као и задруга и регистровано пољопривредно газдинство и остала правна лица основана у складу са посебним законом;

4) новчана обавеза је износ уговорене накнаде за испоруку добара, односно пружање услуга наведен у уговору, фактури или другом одговарајућем захтеву за исплату, односно у електронској фактури или другом одговарајућем захтеву за исплату у електронском облику, укључујући директне трошкове набавке;

5) фактура, у смислу овог закона, је документ којим се обрачунава накнада за испоруку добара, односно пружање услуга у комерцијалним трансакцијама;

6) привремена или окончана ситуација је документ којим се обрачунава накнада за извршене грађевинске и инвестиционе радове и у смислу овог закона представља одговарајући захтев за исплату;

6а) електронска фактура, у смислу овог закона, је фактура, привремена и окончана ситуација, или други одговарајући захтев за исплату, састављена као електронски запис, која треба да садржи потпис или другу идентификациону ознаку одговорног лица, односно лица овлашћеног за издавање те фактуре, односно електронски потпис у складу са законом;

7) неизмирена новчана обавеза у року је новчана обавеза јавног сектора, односно привредног субјекта која није исплаћена повериоцу у уговореном или законом предвиђеном року уколико уговором рок није предвиђен, односно уколико уговор није у писаној форми;

8) камата за неизмирену новчану обавезу у року подразумева камату на новчану обавезу која није исплаћена у уговореном или законом предвиђеном року у висини утврђеној законом којим се уређује затезна камата;

9) Централни регистар фактура је систем (база података) који успоставља и води Министарство финансија - Управа за трезор, у којем се региструју фактуре и други захтеви за исплату, издати од стране поверилаца у комерцијалним трансакцијама између јавног сектора и привредних субјеката, односно између субјеката јавног сектора, у којима су субјекти јавног сектора дужници;

10) систем електронских фактура је систем (база података) који успоставља и води Министарство финансија, у којем се региструју електронске фактуре и преко којег се од стране поверилаца у комерцијалним трансакцијама између јавног сектора и привредних субјеката, односно између субјеката јавног сектора, у којима су субјекти јавног сектора дужници, достављају дужницима електронске фактуре;

11) у централном регистру фактура који успоставља и води Министарство финансија - Управа за трезор, евидентирају се електронске фактуре издате од стране поверилаца у комерцијалним трансакцијама између јавног сектора и привредних субјеката, односно између субјеката јавног сектора, у којима су субјекти јавног сектора дужници, по успостављању техничко-технолошких услова, а обавезно ~~од 1. јануара 2022. године~~ ОД 1. МАЈА 2022. ГОДИНЕ, на основу података добијених из система електронских фактура.